ફૂડ પેકેટ આજે લોકો માટે પેટ ભરવા માટેની મહત્ત્વની વસ્તુ બની ગયાં છે. મોટા ભાગના લોકો એમ માને છે કે ખુલ્લામાં પડી રહેતી વસ્તુઓ ખાવા કરતાં બંધ પેકેટમાં રહેલી વસ્તુ ખાવી સારી છે. જોકે, ફૂડ પેકેટ તૈયાર કરનારી કંપનીઓ પણ આપણને છેતરવામાં પાછી નથી પડતી. ઉદાહરણ તરીકે આપણે બટાકાની વેફર લઈએ છીએ ત્યારે આપણે સૌ જાણીએ છીએ કે તેમાં વસ્તુ ઓછી અને હવા વધારે હોય છે. ઘણા લોકો મજાકમાં પણ બોલતા હોય છે કે આપણે વેફર ખરીદવાના નહીં, પણ હવા ખરીદવાના રૃપિયા આપીએ છીએ. ખેર, માત્ર વેફર જ નહીં, આવી ઘણી બધી પ્રોડક્ટ છે, જેમાં વસ્તુનું વજન પેકેટ પર લખવામાં આવેલાં વજન કરતાં ઓછું હોય છે. થોડા દિવસ પહેલાં બ્રિટાનિયા કંપનીનો જ આવો એક કિસ્સો સામે આવ્યો છે. બ્રિટાનિયા કંપની બેકરી પ્રોડક્ટ અને તેમાં પણ ખાસ કરીને બિસ્કિટ બનાવવા માટે જાણીતી છે. એક આરટીઆઈ દ્વારા માહિતી સામે આવી છે કે બ્રિટાનિયા કંપની બિસ્કિટના પેકેટમાં બિસ્કિટનું જે વજન હોવું જોઈએ તેના કરતાં ઘણુ ઓછું વજન આપે છે. કોર્ટમાં આ અંગે કેસ પણ ચાલ્યો અને કોર્ટે બ્રિટાનિયા કંપનીને દંડ પણ ફટકાર્યો, પણ ટૂંકમાં કહેવાનો ભાવાર્થ એ છે કે કોઈ પણ વસ્તુ ખરીદતાં પહેલાં પૂરતી તકેદારી રાખો. નહીંતર એક દિવસ એવો આવશે કે વસ્તુનું મોલ ચૂકવ્યા બાદ પણ પેકેટમાંથી વસ્તુના બદલે ખાલી હવા જ મળશે.